《读郑氏世德传有序》
明代·卢龙云

万事悠悠听彼苍，古来壮志多摧藏。几处功成归绿野，几人世及有青箱。

人岂尤兮天岂怨，天与英雄半利钝。馀庆常从身后知，荣名未可眼前论。

尔家世泽总诗书，逢衣无术胜华裾。丹山一奋犹衰凤，绿泮三生待化鱼。

光阴容易催人老，自叹功名苦不早。流水知音未绝弦，清庙抡材须合抱。

君不见东海源长泽亦长，汪波浩渺浸扶桑。海上风云时会合，鹏程九万终飞扬。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。